Eben: 'Dis familietyd wat jy nie baie kry' | Netwerk24
Deur Brenden Nel 05 April 2020 00:01
Eben Etzebeth maai Ben Donnell van London Irish af. Foto: Getty
Etzebeth het aan Rapport gesê hy het gedink hy sou dit nie kon terugmaak na Suid-Afrika nie, veral nadat Toulon eers wou hê spelers moet naby bly omdat die Franse liga skynbaar nie te lank uitgestel sou word nie. Dít terwyl hy net by sy ouers, Harry en Karen, wou uitkom toe die koronavirus-situasie ernstig begin raak het.
"Dis vir my belangrik om by my familie te wees. Ek sien om na my familie, my ouers en my broer. My pa se gesondheid is ook nie die beste nie – hy is so drie jaar gelede met kanker gediagnoseer en het oorleef, maar as die wêreld so 'n malhuis word met so 'n siekte, weet jy nie wat gaan gebeur nie," sê Etzebeth.
"Ek kan net dankbaar wees Toulon het my toegelaat om huis toe te kom. As ek terug is, kan ek hopelik vir hulle op die veld dankie sê."
Etzebeth het die Dinsdag voor die inperking in Suid-Afrika geland. Sy broer, Ryan, en dié se vrou, Letitia, asook Etzebeth se meisie, Ashley Rothman, bly almal ook gedurende dié tyd by sy huis in Kaapstad.
"Ek het gedink ek sou in Frankryk gestrand wees, so dit is kosbaar om by my ouers te wees. Ek het 'n klein huis agter by my waar hulle bly. Dit is familietyd wat 'n mens nooit weer sal kry nie."
Etzebeth lag oor 'n berig dat hy glo kwaad was vir Toulon omdat hulle hom nie wou laat huis toe gaan nie, en sê dis bog.
"So 'n week voor Suid-Afrika se inperking het die klub 'n vergadering met die senior spelers gehad. Ek het gevra of dit moontlik was vir my om huis toe te gaan. Hulle het nee gesê omdat hulle gedink het die inperking gaan nie lank wees nie.
"Intussen het SA Rugby ook versoek dat ons kan terugkeer, en dinge het 'n bietjie ernstiger begin lyk.